[pic] | ΕΥΡΩΠΑΪΚΗ ΕΠΙΤΡΟΠΗ |

Brussels, 6.4.2011

COM(2011) 177 final

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με τη συμμετοχή της Ευρωπαϊκής Ένωσης στην έκτη υπουργική διάσκεψη για την προστασία των δασών στην Ευρώπη (Όσλο, 14-16 Ιουνίου 2011)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με τη συμμετοχή της Ευρωπαϊκής Ένωσης στην έ κτη υπουργική διάσκεψη για την προστασία των δασών στην Ευρώπη (Όσλο, 14-16 Ιουνίου 2011)

Η έκτη υπουργική διάσκεψη για την προστασία των δασών στην Ευρώπη θα πραγματοποιηθεί από τις 14 έως τις 16 Ιουνίου 2011 στο Όσλο της Νορβηγίας. Περισσότερα από 40 ευρωπαϊκά κράτη, μεταξύ των οποίων όλα τα κράτη μέλη της ΕΕ, αναμένεται να συμμετάσχουν στην εν λόγω διάσκεψη, που οργανώνεται από κοινού από τη Νορβηγία και την Ισπανία.

Οι διαβουλεύσεις για τη δασική πολιτική στο πλαίσιο των ως άνω υπουργικών διασκέψεων, οι οποίες μετονομάστηκαν «Forest Europe» (Ευρώπη των δασών) το 2009, είναι μια διακυβερνητική διαδικασία στην οποία πρωτοστατούν χώρες και η οποία ξεκίνησε το 1990 με στόχο την προώθηση της αειφόρου διαχείρισης των δασών της Ευρώπης. Λειτουργεί χάρη στις εθελοντικές δεσμεύσεις των σημερινών 47 συμβαλλομένων μερών. Η ΕΕ συμμετέχει στη διαδικασία από την έναρξή της και, μέχρι στιγμής, έχει υπογράψει όλα τα ψηφίσματα και όλες τις δηλώσεις.

Από το 1990, έχουν πραγματοποιηθεί πέντε υπουργικές διασκέψεις. Η πρώτη υπουργική διάσκεψη, που πραγματοποιήθηκε το 1990 στο Στρασβούργο, ήταν αφιερωμένη κυρίως σε θέματα παρακολούθησης, προστασίας και έρευνας των δασών. Η δεύτερη υπουργική διάσκεψη, που πραγματοποιήθηκε το 1993 στο Ελσίνκι, αντιμετώπισε την αειφόρο διαχείριση των δασών, τη διατήρηση της βιολογικής ποικιλότητας στα δάση, τη σχέση δάσους-κλίματος και τη δασοκομία στις χώρες της Κεντρικής και Ανατολικής Ευρώπης. Οι δεσμεύσεις κατά την τρίτη υπουργική διάσκεψη, που πραγματοποιήθηκε το 1998 στη Λισαβόνα, αφορούσαν πρωτίστως τις κοινωνικοοικονομικές πτυχές του τομέα των δασών στην Ευρώπη, και κατέληξαν στην έγκριση πανευρωπαϊκών κριτηρίων και δεικτών για την αειφόρο διαχείριση των δασών. Η τέταρτη υπουργική διάσκεψη, που πραγματοποιήθηκε το 2003 στη Βιέννη, αφορούσε την ενσωμάτωση της αειφόρου διαχείρισης των δασών στο ευρύτερο πλαίσιο της αειφόρου ανάπτυξης, ενώ η τελευταία υπουργική διάσκεψη, στη Βαρσοβία το 2007, αντιμετώπισε τα δάση στο πλαίσιο της παραγωγής ξύλου και ενέργειας, καθώς και τη σχέση μεταξύ δασών και υδάτινων πόρων.

Στις προηγούμενες πέντε υπουργικές διασκέψεις, η Επιτροπή, εκπροσωπούμενη από τον Επίτροπο Γεωργίας, είχε εξουσιοδοτηθεί από το Συμβούλιο να συμμετάσχει εξ ονόματος της Ευρωπαϊκής Ένωσης και να υπογράψει τις υπουργικές δηλώσεις και τα ψηφίσματα μαζί με τα κράτη μέλη.

Η έκτη υπουργική διάσκεψη για την προστασία των δασών στην Ευρώπη αναμένεται να εγκρίνει δύο τύπων αποφάσεις:

(1) Νομικά δεσμευτικές: σχετικά με την έναρξη των διαπραγματεύσεων και τη σύσταση διεθνούς επιτροπής διαπραγμάτευσης με εντολή εκπόνησης νομικά δεσμευτικής συμφωνίας για τα δάση στην Ευρώπη. Ο εσωτερικός κανονισμός λειτουργίας της εν λόγω διεθνούς επιτροπής διαπραγματεύσεων θα επισυναφθεί ως παράρτημα στην εν λόγω απόφαση.

(2) Νομικά μη δεσμευτικές: σχετικά με την ανάπτυξη νέου οράματος, αποστολής, σκοπών και στόχων για τη διαδικασία Forest Europe, καθώς και για εθνικές και ευρωπαϊκές δράσεις εθελοντικού χαρακτήρα, όπως συνέβη και με τις υπουργικές δηλώσεις και τα ψηφίσματα κατά τις προηγούμενες υπουργικές διασκέψεις.

Οι υπουργικές αποφάσεις θα υποβληθούν στους υπουργούς για έγκριση δια της υπογραφής τους.

Οι αρμόδιες υπηρεσίες της Επιτροπής συμμετείχαν ενεργά στην προπαρασκευαστική φάση της εν λόγω διάσκεψης.

Η συμμετοχή της Ευρωπαϊκής Ένωσης στην έκτη υπουργική διάσκεψη είναι απαραίτητη για τους ακόλουθους λόγους:

- η διάσκεψη αφορά την υλοποίηση σε πανευρωπαϊκό επίπεδο των διεθνών υποχρεώσεων που έχουν αναληφθεί στο παρελθόν, όχι μόνο από τα κράτη μέλη αλλά και από την Ευρωπαϊκή Ένωση,

- ενόψει της έναρξης και της διεξαγωγής των διαπραγματεύσεων με τη συμμετοχή τρίτων χωρών για τη σύναψη νομικά δεσμευτικής συμφωνίας σε τομείς αρμοδιότητας της ΕΕ, η Επιτροπή θα πρέπει να αναλάβει ενεργό ρόλο ώστε να διασφαλιστεί ότι θα τηρηθούν οι διατάξεις της συνθήκης που αφορούν την εξωτερική εκπροσώπηση της ΕΕ, ότι θα ληφθεί δεόντως υπόψη η προτεραιότητα του «κεκτημένου» της ΕΕ και ότι η συμμετοχή της ΕΕ στην απόφαση για την έναρξη των διαπραγματεύσεων καθώς και στις ίδιες τις διαπραγματεύσεις θα επιτευχθεί σε στενή συνεργασία με τα κράτη μέλη.

- ως συνυπογράψασα τις υπουργικές δηλώσεις και αποφάσεις του Στρασβούργου, του Ελσίνκι, της Λισαβόνας, της Βιέννης και της Βαρσοβίας, η Ευρωπαϊκή Ένωση συμμετέχει άμεσα στην παρακολούθησή και υλοποίησή τους,

- τα θέματα των υπουργικών αποφάσεων σε μεγάλο βαθμό συνάδουν με το ψήφισμα του Συμβουλίου, της 15ης Δεκεμβρίου 1998, για μια δασική στρατηγική της Ευρωπαϊκής Ένωσης και ένα σχέδιο δράσης της ΕΕ για τα δάση[1] καθώς και με τους στόχους των πολιτικών της ΕΕ, που περιλαμβάνουν: την ανάπτυξη της υπαίθρου, την ενέργεια, το περιβάλλον και τη βιοποικιλότητα, το κλίμα καθώς και την έρευνα και την τεχνολογική ανάπτυξη.

Κατά συνέπεια, η Επιτροπή συνιστά το Συμβούλιο:

1. να αποφασίσει ότι η Επιτροπή θα συμμετάσχει, εξ ονόματος της Ευρωπαϊκής Ένωσης, στην έκτη υπουργική διάσκεψη για την προστασία των δασών στην Ευρώπη, που θα πραγματοποιηθεί στο πλαίσιο της διαδικασίας Forest Europe από τις 14 έως τις 16 Ιουνίου 2011 στο Όσλο,

2. να αποφασίσει ότι η Επιτροπή θα υπογράψει εξ ονόματος της ΕΕ και από κοινού με τα κράτη μέλη τις υπουργικές αποφάσεις στο Όσλο. Η υπογραφή της Επιτροπής δεν συνεπάγεται δέσμευση για κοινά μέτρα εκτός του πεδίου αρμοδιότητας της Ευρωπαϊκής Ένωσης.

ΚΑΤΑΛΟΓΟΣ ΤΩΝ ΣΧΕΤΙΚΩΝ ΕΓΓΡΑΦΩΝ

ΠΡΑΞΕΙΣ ΤΗΣ ΕΚΤΗΣ ΥΠΟΥΡΓΙΚΗΣ ΔΙΑΣΚΕΨΗΣ ΣΤΟ ΠΛΑΙΣΙΟ ΤΗΣ ΔΙΑΔΙΚΑΣΙΑΣ «FOREST EUROPE»:

- Υπουργικές αποφάσεις του Όσλο

- Εσωτερικός κανονισμός λειτουργίας της διεθνούς επιτροπής διαπραγματεύσεων για την προετοιμασία νομικά δεσμευτικής συμφωνίας για τα δάση στην Ευρώπη

ΣΧΕΤΙΚΟ ΕΓΓΡΑΦΟ:

- Σύσταση της Επιτροπής για απόφαση του Συμβουλίου σχετικά με τη συμμετοχή της Ευρωπαϊκής Ένωσης στις διαπραγματεύσεις για μια νομικά δεσμευτική συμφωνία για τα δάση στην Ευρώπη

-

[1] COM(2006) 302 τελικό.